《和程阁学观雪韵》
宋代·袁说友

入竹投窗细细添，两山琼玉称遐瞻。
巧于夜半将新岁，每以风回蹴上帘。
寒雀栖枝惊落屑，饥乌鸣食讶堆盐。
正须度腊成三白，已觉西风势转严。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。